Diari Oficial de la Generalitat Valenciana


Sumari del DOGV 5706, del 19-02-2008 (2008/2044)

ORDE de 14 de febrer de 2008, de la Conselleria de Justícia i Administracions Públiques, per la qual es regulen i convoquen ajudes dirigides a programes d'atenció a menors i jóvens subjectes a mesures judicials al medi obert, per a l'exercici corresponent a l'any 2008.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5706

Data del DOGV
:   19-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/2044


Data del document
:   14-02-2008

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * suport econòmic
    * reinserció social
    * societat sense fins de lucre
    * protecció de la infància
    * administració local
    * jove
    * jurisdicció de menors
    * delinqüència juvenil
    * servei social
    * ajuda pública

ORDE de 14 de febrer de 2008, de la Conselleria de Justícia i Administracions Públiques, per la qual es regulen i convoquen ajudes dirigides a programes d'atenció a menors i jóvens subjectes a mesures judicials al medi obert, per a l'exercici corresponent a l'any 2008. [2008/2044]
La Llei Orgànica 5/2000, de 12 de gener, reguladora de la responsabilitat penal dels menors, encomana a les comunitats autònomes l'execució de les mesures adoptades pels jutges de menors en l'exercici de la seua funció jurisdiccional, i atribueix a aquestes entitats la competència en matèria de creació, direcció, organització i gestió dels serveis, institucions i programes adequats per a garantir la seua correcta execució. En l'àmbit de la Comunitat Valenciana, l'exercici d'aquestes atribucions correspon a la conselleria de Justícia i Administracions Públiques, de conformitat amb el que disposa el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, i el Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat.
La reacció jurídica dirigida als menors infractors és, certament, una mesura de naturalesa sancionadora. No debades, la Llei Orgànica 5/2000 desenrotlla l'exigència d'una vertadera responsabilitat jurídica als menors d'edat per la comesa de fets tipificats com a delictes o faltes en el Codi Penal o les lleis penals especials. La Llei entén, no obstant això, que la responsabilitat penal dels menors presenta un caràcter primordial d'intervenció educativa, que ha de transcendir a tots els aspectes de la seua regulació jurídica i, molt especialment, a les mateixes mesures sancionadores, l'execució de les quals haurà d'ajustar-se, en tot cas, al superior interés del menor d'edat sobre qualsevol altre interés concurrent.
Les mesures sancionadores de medi obert són aquelles l'execució de les quals no requereix l'ingrés del menor en un centre de reeducació. Permeten donar prioritat a les actuacions en el mateix entorn familiar i social del menor i emprar, així mateix, els recursos normalitzats de l'àmbit comunitari. La seua idoneïtat per a dur a terme intervencions educatives amb els menors infractors és palés. Tant és així que la mateixa Llei Orgànica 5/2000 obliga a incloure en totes les mesures d'internament que s'adopten un període final que ha de dur-se a terme en règim de llibertat vigilada.
A través d'aquesta orde, es convoquen ajudes destinades a finançar els programes d'atenció als menors i jóvens que han de complir alguna de les mesures de medi obert previstes per la Llei Orgànica 5/2000, de 12 de gener, Reguladora de la Responsabilitat Penal dels Menors, en virtut d'una resolució judicial.
De conformitat amb l'article 3.4 del Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les presents ajudes no afecten la llibertat de competència establida en l'article 87 del Tractat Constitutiu de la Comunitat Europea.
Per tant, i fent ús de les facultats que em confereix l'article 47.11 del Text Refós de la Llei d'Hisenda Pública de la Generalitat, aprovat pel Decret Legislatiu, de 26 de juny de 1991, i el Decret 122/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Justícia i Administracions Públiques,
ORDENE
Títol I
Ajudes i subvencions
Capítol I
Objecte i tipologia
Article 1. Objecte
És objecte d'aquesta Convocatòria regular i convocar ajudes econòmiques destinades al sosteniment dels programes d'intervenció i reinserció social amb menors i jóvens subjectes a mesures judicials de medi obert per a l'any 2008, en aplicació de la Llei Orgànica 5/2000, de 12 de gener, Reguladora de la Responsabilitat Penal dels Menors.
Article 2. Tipologia de les ajudes
Aquestes ajudes podran ser de dos tipus:
a) Ajudes per al pagament dels salaris i seguretat social dels professionals de l'entitat sol·licitant que intervenen en els programes.
b) Ajudes per a les despeses de sosteniment d'aquests programes.
Article 3. Exclusions
Queden expressament exclosos de les ajudes previstes en aquesta orde els conceptes corresponents a altres exercicis econòmics, les quotes pagades per les persones físiques a les associacions o federacions i les despeses sumptuàries.
Capítol II
Beneficiaris
Article 4. Sol·licitants
Podran sol·licitar i ser beneficiaris d'aquestes ajudes:
- Els municipis;
- Les entitats de dret públic amb personalitat jurídica pròpia dependents d'aquests, sempre que hagen sigut creades per a intervindre en l'àmbit de l'acció social i no tinguen caràcter mercantil o industrial;
- Les mancomunitats;
- Les institucions privades sense ànim de lucre.
Article 5. Requisits de les entitats sol·licitants
1. Les entitats sol·licitants hauran de reunir, amb caràcter general, els requisits següents:
a) Inscripció al Registre General dels Titulars d'Activitats, de Serveis i Centres d'Acció Social de la Comunitat Valenciana
- Entitats sense ànim de lucre: totes les entitats hauran d'estar legalment constituïdes i degudament inscrites En l'esmentat Registre prèviament a la concessió de l'ajuda. No obstant això, si no estan inscrites en el moment de la sol·licitud, la Direcció Territorial de la conselleria de Justícia i Administracions Públiques informarà, en la plantilla tècnica d'estudi, si els fins d'actuació de l'entitat sol·licitant s'adeqüen a l'àmbit de la subvenció sol·licitada.
- Entitats locals o entitats de dret públic amb personalitat jurídica pròpia que en depenen: s'entenen registrades d'ofici, i estan exceptuades d'acreditar l'esmentat requisit.
b) Compliment dels requisits establits en la Llei 38/2003, General de Subvencions, de 17 de novembre.
- Les entitats sol·licitants no podran estar incurses en les prohibicions que s'estableixen en l'article 13, apartats 2 i 3 de la Llei 38/2003, de 17 de novembre, General de Subvencions, per a obtindre la condició de beneficiari de subvencions.
2. Les entitats privades hauran de reunir, a més:
a) No tindre ànim de lucre.
b) Tindre com a fi primordial en els seus estatuts la realització d'activitats relacionades amb l'objecte d'aquestes ajudes.
c) Acreditar l'estructura i capacitat suficients per a garantir el compliment dels objectius.
Article 6. Prioritats
Tindran prioritat per a la concessió d'aquestes ajudes els programes que van ser finançats per aquest mateix concepte en l'exercici de 2007, sempre que reunisquen els requisits establits en aquesta orde per a ser subvencionats.
En segon lloc, aquells municipis que presenten necessitats especials a causa de la seua problemàtica social i, en especial, del nombre de mesures judicials imposades a menors de la localitat en l'exercici 2007.
En tercer lloc, aquelles entitats que hagen tingut un millor i més alt nivell d'execució en l'exercici de 2007.
En quart lloc, aquelles entitats que col·laboren amb la Generalitat en l'àmbit de la promoció i inserció social dels menors, amb especial referència a les actuacions orientades a la prevenció de la delinqüència juvenil.
Article 7. Subcontractació de les activitats subvencionades
La subcontractació es regirà pels criteris següents:
1. Entitats locals, agrupacions de municipis i entitats que en depenen:
Els beneficiaris podran subcontractar totalment o parcialment l'activitat subvencionada sempre que el programa així ho requerisca i s'explicite i justifique en la sol·licitud de la subvenció. La subcontractació de les activitats subvencionades es farà d'acord amb el que disposa l'article 29 de la Llei 38/2003, de 17 de novembre, General de Subvencions.
En tot cas, els contractistes quedaran obligats només davant del beneficiari, que assumirà la total responsabilitat de l'activitat subvencionada per l'administració.
No s'entendran com a subcontractació les actuacions realitzades per voluntaris, sempre que aquestes estiguen previstes en el programa sol·licitat.
Tampoc no es considerarà subcontractació la prestació de serveis per un professional, siga o no de forma continuada, quan el mode de pagament es realitze a aquest mitjançant factura.
2. Entitats sense ànim de lucre:
Les institucions privades sense ànim de lucre no podran subcontractar cap percentatge de l'activitat subvencionada.
No obstant això, no s'entendrà com a subcontractació la prestació de serveis per un professional, quan el mode de pagament es realitze per factura, ni les actuacions realitzades per voluntaris, sempre que aquestes estiguen previstes en el programa.
Capítol III
Import de les ajudes
Article 8. Criteris generals en la determinació de la quantia
El càlcul de la quantia que s'assignarà a cada programa atendrà els criteris següents:
1. Adequació de les despeses:
Només se subvencionaran les despeses realment previstes i adequades al programa. En la plantilla tècnica d'estudi, que efectuaran les direccions territorials competents, podrà indicar-se, si és el cas, quines despeses de què se sol·licita subvenció no es consideren adequades a la finalitat d'aquesta.
En el cas que se sol·licite la subvenció de programes que incloguen despeses per conceptes que no es dediquen de mode exclusiu a l'activitat per a la qual se sol·licita l'ajuda, l'entitat indicarà en la sol·licitud quin percentatge dedica al programa. L'esmentat percentatge podrà ser utilitzat en la justificació que s'efectuarà respecte a la subvenció concedida, si és el cas.
2. Referit a despeses de personal:
a) La retribució salarial del personal que ha de desenrotllar el programa, i que estiga en situació regular de contractació, incloses les despeses de seguretat social, en els seus diferents règims i qualsevol altre concepte que incloga en la nòmina l'entitat.
La subvenció que siga atorgada per aquest concepte no dependrà de la titulació de qui ocupa el lloc, sinó de la que calguera per a ocupar aquest.
b) L'import màxim de l'ajuda a subvencionar per la conselleria de Justícia i Administracions Públiques serà el 100% del cost.
3. Referit a despeses de sosteniment, s'observaran com a criteris per a identificar la despesa i la seua quantificació:
a) L'import màxim de l'ajuda a subvencionar per la conselleria de Justícia i Administracions Públiques correspondrà a un 65% de l'import a justificar, i l'entitat està obligada a atendre la resta: 35%, fins a completar el 100%.
Podran subvencionar-se aquelles despeses que calguen per a la realització del programa, com a assegurances, tributs, despeses de local, telèfon, desplaçaments, obres de reparació i semblants. A aquest respecte es tindrà en compte que:
- S'exclouran les sancions a què hi haja hagut lloc per incompliments fiscals i les quantitats corresponents a l'impost del valor afegit, en el supòsit d'estar exempt del seu pagament.
- Respecte a les despeses en concepte de desplaçaments de l'equip que desenrotlle el programa, només seran observades per a aquelles entitats públiques i privades l'àmbit territorial d'actuació de les quals siga superior al municipal. No obstant això, si aquests s'inclogueren en la nòmina, podran contemplar-se com a despeses de personal.
De la mateixa manera, podran subvencionar-se també com a sosteniment les despeses realitzades per personal que presta els seus serveis per a l'entitat de mode voluntari, i les prestacions continuades de serveis per professionals, encara que aquestes no cobrisquen tot el període subvencionat.
4. Agrupació de conceptes:
Si està justificat per les característiques del programa, i hi ha proposta en aquest sentit de la Comissió de Valoració, podrà concedir-se la subvenció unificant els conceptes de personal i sosteniment. No obstant això, la resolució podrà indicar, respecte al personal subvencionat, el nombre mínim i tipologia que ha d'atendre el programa.
Títol II
Procediment
Capítol I
Iniciació del procediment
Article 9. Iniciació
L'inici i tramitació del procediment s'ajustarà al que establix la present Orde i, amb caràcter general, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Article 10. Sol·licitud
1. Les sol·licituds d'ajuda de la present Convocatòria es presentaran en triple versió, degudament formalitzades i subscrites per qui ostente la representació legal de l'entitat titular del programa, segons el model que figura en l'annex I.
Els esmentats models inclouen la «Fitxa de manteniment de tercers», que servirà per a acreditar la titularitat del compte a través del qual el beneficiari desitja percebre l'ajuda.
2. Els models de sol·licitud es trobaran a disposició dels sol·licitants en les direccions territorials de la conselleria de Justícia i Administracions Públiques, a les oficines PROP i en la web de la Generalitat.
Article 11. Documentació
1. La documentació presentada serà original o, si és còpia, legalitzada per notari, confrontada o compulsada.
2. La documentació a presentar, junt amb la sol·licitud correctament omplida i firmada per un representant degudament autoritzat per a això, serà la següent:
a) De mode general:
a.1) Totes les entitats:
- CIF de l'entitat.
- Si l'entitat ja va ser subvencionada per a dur a terme el mateix programa en l'exercici de 2007, a l'empara de l'Orde de 13 de desembre de 2006, de la conselleria de Benestar Social, publicada en el DOCV núm. 5.429, de 16 de gener de 2007, la memòria del programa desenrotllat inclosa en la sol·licitud podrà substituir-se per la prevista en l'esmentada Orde.
- Si no es va desenrotllar en l'exercici anterior el programa sol·licitat, ofici en què s'indique tal circumstància.
- Declaració responsable del sol·licitant en què es faça constar que s'ha complit l'obligació del reintegrament dels deutes amb l'administració, atenent el que disposa l'article 25 del Reglament de la Llei 38/2003, de 17 de novembre.
- Relació dels menors (nom, cognoms i, si és el cas, municipi de residència) respecte a què s'hagen executat o estiguen executant-se mesures judicials al llarg de l'exercici de 2007, amb independència que aquesta s'haja iniciat en aquest exercici de 2007 o en un altre anterior.
a.2) Les agrupacions de municipis faran constar en la sol·licitud, de mode exprés, el següent:
- Compromisos d'execució assumits per cada membre d'aquesta.
- Si és el cas, import de la subvenció a aplicar per cada un d'ells, que tindran igualment la condició de beneficiaris.
- Nomenament d'un representant o apoderant únic de l'agrupació, amb poders prou per a complir les obligacions que com a beneficiari corresponen a aquesta.
a.3) Les entitats sense ànim de lucre hauran de presentar, a més, la documentació següent:
- Estatuts de l'entitat.
- Còpia de les nòmines dels treballadors que consten en la sol·licitud de subvenció. Si els treballadors no estan fins i tot contractats, ofici en què s'indiquen les quanties totals previstes de les nòmines, desglossant les distintes partides que s'hi inclouran, així com la part que correspondria aportar a la mateixa empresa per a impostos, seguretat social, i altres despeses socials.
- Si no estiguera inscrita, sol·licitud de la inscripció al Registre General de Titulars d'Activitats, de Serveis i Centres d'Acció Social de la Comunitat Valenciana.
- Documentació acreditativa de què es disposa de l'estructura i capacitat suficients per a garantir el compliment dels objectius, i acreditació de l'experiència operativa necessària per a això.
Article 12. Lloc de presentació
1. Les sol·licituds d'ajuda formulades a l'empara de la present Orde es presentaran, junt amb la documentació requerida, al Registre de la Direcció Territorial de la conselleria de Justícia i Administracions Públiques de la província on es desenvolupe el programa per al qual se sol·licita la subvenció; o bé on tinga la seu l'entitat, per a aquells programes l'àmbit d'actuació dels quals incloga més d'una província.
Si l'entitat no té la seua seu a la Comunitat Valenciana, es presentarà al registre de la Direcció Territorial de la conselleria de Justícia i Administracions Públiques on més implantació es preveu que tindria el programa, si fóra subvencionat.
2. També podran presentar-se en els altres llocs previstos en l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
3. La presentació de les sol·licituds a les oficines de correus haurà d'ajustar-se als requisits establits en l'article 31 del Reial Decret 1829/1999, de 3 de desembre, pel qual s'aprova el reglament pel qual es regula la prestació de serveis postals, en desplegament del que establix la Llei 24/1998, de 13 de juliol, del Servei Postal Universal i de Liberalització dels Serveis Postals.
Article 13. Terminis de presentació
El termini de presentació de sol·licituds serà un mes comptat a partir de l'endemà al de la publicació d'aquesta orde en el Diari Oficial de la Comunitat Valenciana. Per a l'esmentat còmput, es tindrà en compte que el dia de finalització del termini correspondrà al mateix ordinal del dia en què s'ha publicat aquesta orde. En el cas que no hi haja l'esmentat ordinal, el termini expirarà l'últim dia del mes. Si l'últim dia és inhàbil, s'entendrà prorrogat el termini al següent dia hàbil.
Article 14. Esmena de la sol·licitud
1. Rebudes les sol·licituds i incoat l'expedient, les direccions territorials de la conselleria de Justícia i Administracions Públiques les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
2. Quan la sol·licitud no reunisca els requisits exigits o no s'acompanye la documentació que resulte exigible d'acord amb aquesta orde, es notificarà a l'entitat interessada la causa que impedeix la continuació del procediment i se li requerirà perquè, en el termini de 10 dies, esmene la falta o acompanye els documents preceptius, amb indicació que si així no ho fa, es considerarà que desisteix de la seua petició, prèvia resolució d'arxiu, que haurà de ser dictada en els termes que preveu l'article 42 de la Llei 30/1992, de 26 de novembre, tot això de conformitat amb el que prevé l'article 71 de la referida norma.
Aquesta resolució serà dictada pel director o per la directora territorial de la conselleria de Justícia i Administracions Públiques. En adoptar-se per delegació, indicarà expressament aquesta circumstància i es considerarà dictada per l'òrgan delegatori, i s'esgotarà la via administrativa.
Contra aquesta es podrà interposar recurs davant de l'orde jurisdiccional contenciós administratiu en la forma, termini i condicions que determina la llei reguladora de l'esmentada jurisdicció.
No obstant això, prèviament cabrà interposar, potestativament, i segons siga procedent, recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o el requeriment previst en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.
Capítol II
Ordenació i instrucció del procediment
Article 15. Ordenació i instrucció
Rebudes les sol·licituds, la secció corresponent les verificarà i podrà realitzar d'ofici les actuacions que calguen per a la determinació, el coneixement i la comprovació de les dades en virtut de les quals s'ha de pronunciar la sol·licitud.
Quan la subvenció sol·licitada corresponga a un àmbit superior a una província, la instrucció de l'expedient correspondrà a la direcció territorial on tinga ubicada la seua seu l'entitat.
Si l'entitat no té la seu a la Comunitat Valenciana, la instrucció de l'expedient correspondrà a la direcció territorial on més implantació es preveu que tindria el programa si fóra subvencionat.
En aquesta fase, a la vista de la documentació que es troba en poder de l'expedient i de les obligacions que s'adquirisquen per la concessió de l'ajuda, es podrà demanar els informes dels organismes i entitats que s'estimen oportuns i efectuar les comprovacions necessàries sobre l'exactitud de tot això.
Article 16. Estudi de l'expedient
Complet l'expedient, es procedirà a elaborar les plantilles tècniques d'estudi que seran firmades pel director o la directora territorial, segons model que siga elaborat per instrucció interna de la Direcció General de Justícia i Menor, i que es remetrà junt amb l'expedient a aquesta Direcció General. La Direcció Territorial mantindrà en el seu poder, en tot cas, un dels exemplars de la sol·licitud presentada pels interessats.
Capítol III
Finalització del procediment
Article 17. Proposta
Rebut l'expedient a la Direcció General de Justícia i Menor, junt amb la plantilla tècnica, serà valorat per una Comissió de Valoració que es constituirà a aquest efecte i que elevarà proposta de resolució al director general de Justícia i Menors.
Article 18. Comissió de valoració
1. La Comissió de Valoració estarà composta pel cap d'Àrea de Justícia Juvenil i Prevenció de la Violència, que actuarà com a president; els directors territorials de la conselleria de Justícia i Administracions Públiques; la cap del Servei d'Atenció al Menor Infractor, Mediació i Prevenció de la Violència; el cap de Secció de Mesures Judicials, que actuarà com a secretari, i una tècnic d'aquesta mateixa Unitat.
2. L'esmentada Comissió elaborarà propostes de concessió o denegació de les ajudes que seran elevades al conseller de Justícia i Administracions Públiques perquè resolga com ho estime procedent.
3. A l'esmentada Comissió de Valoració podran convocar-se els tècnics de les direccions territorials i/o de la direcció general que s'estime procedent.
Article 19. Resolució
1. El termini màxim per a tramitar, resoldre i notificar les sol·licituds sobre les ajudes arreplegues en aquesta orde serà de tres mesos comptats a partir de la data en què s'hagueren fet públics els crèdits per al finançament de les ajudes.
No obstant això, si es desestimaren totalment o parcialment algunes sol·licituds per falta de consignació pressupostària, i després de la finalització del termini de resolució, s'incrementaren els crèdits destinats a finançar aquestes ajudes, les esmentades sol·licituds podran valorar-se, resoldre's i notificar-se en el termini de dos mesos, comptats a partir de la data de publicació en el Diari Oficial de la Comunitat Valenciana de la resolució del conseller de Justícia i Administracions Públiques que done publicitat a aquest increment.
2. En aquells supòsits en què no es produïsca resolució expressa en el termini assenyalat, s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
3. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenrotllar les entitats beneficiàries.
Article 20. Recursos
Contra les resolucions dictades pel conseller de Justícia i Administracions Públiques es podrà interposar directament recurs davant de l'orde jurisdiccional contenciós administratiu, en la forma, termini i condicions que determina la llei reguladora de la dita jurisdicció.
No obstant prèviament es podrà interposar, potestativament, i segons siga procedent, recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o el requeriment previst en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.
Títol III
Del pagament i de la justificació de les subvencions
Article 21. Obligacions
Les entitats subvencionades hauran de complir les obligacions següents:
a) Obligacions generals:
a.1) Després de la resolució de concessió de la sol·licitud:
- Atendre els pagaments de les obligacions que es contrauen.
- Formalitzar adequadament els documents de seguiment tècnic i financer previstos en aquesta orde, o en la resolució que done publicitat a la forma de pagament, justificació i disponibilitats pressupostàries per a la subvenció de les ajudes previstes en aquesta orde.
- Presentar a la Direcció Territorial de Justícia i Administracions Públiques corresponent, abans del 31 de gener de 2009, una memòria de desenvolupament dels programes subvencionats.
- Sotmetre's a les actuacions de comprovació respecte al programa subvencionat, i facilitar la inspecció, el control i el seguiment de la conselleria de Justícia i Administracions Públiques i, en particular, de la Direcció General de Justícia i Menor o de les seues unitats administratives dependents, per tal de conéixer qualsevol aspecte de l'activitat objecte de la subvenció, especialment, i a requeriment d'aquests, tota la informació econòmica, fiscal, laboral, tècnica i de qualsevol tipus que els siga sol·licitada i tinga com a objecte justificar el compliment dels requisits i condicions necessaris per a la concessió de la subvenció, la realització de les activitats o adopció del comportament que justifica el lliurament d'aquesta o bé la correcta aplicació de la suma lliurada a la finalitat prevista, sense perjuí de la confidencialitat exigible.
- Sotmetre's a les actuacions de control financer que correspon a la Intervenció General en relació amb la subvenció i ajudes concedides.
- Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari.
- Conservar els documents justificatius de l'aplicació dels fons rebuts, inclosos els documents electrònics, en tant puguen ser objecte d'actuacions de comprovació i control.
- Donar adequada publicitat del caràcter públic del finançament dels programes objecte de la subvenció, i fer constar explícitament, quan faça difusió d'aquests, que el programa està «Subvencionat per la Generalitat - conselleria de Justícia i Administracions Públiques». De la mateixa manera, s'informarà de l'esmentada circumstància als usuaris dels programes.
- Reintegrar els fons percebuts, en els supòsits i condicions determinats en l'article 37 de la Llei 38/2003, de 17 de novembre, General de Subvencions.
- No transferir l'import ni usar la subvenció concedida en activitats que tinguen lloc en altres comunitats autònomes, ni sufragar despeses de personal ni de sosteniment dels representants en un altre o altres països estrangers.
A.2) Durant tot el període subvencionat:
- Col·laborar amb la Generalitat en l'àmbit del programa subvencionat, per tal d'afavorir la seua coordinació i integració en el camp del menor.
- No minorar ni anul·lar la consignació que hagueren previst inicialment en el seu pressupost per a aquest fi.
- Complir l'objectiu i executar l'activitat que fonamenta la concessió de la subvenció.
- Justificar el compliment dels requisits i condicions, així com la realització de l'activitat i el compliment de la finalitat de les ajudes concedides, en el termini màxim establit en la present Orde o les normes que s'apliquen.
- Comunicar fefaentment a l'òrgan que concedeix la subvenció la concessió de tota ajuda, amb la mateixa finalitat, per part d'altres organismes públics o privats. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
- Omplir, quan així siga sol·licitat, les memòries i documents que el Ministeri de Treball i Assumptes Socials requerisca per a la tramitació o justificació dels fons que l'esmentat Ministeri destina a cofinançar aquests programes. Les dites memòries i documents, que hauran de ser omplits en el format que siga sol·licitat per l'esmentat Ministeri, podran ser sol·licitats abans o després de la resolució de la sol·licitud, tant per a presentar el projecte a realitzar, com per a justificar la realització d'aquest, una vegada finalitzat.
Article 22. Sistema de pagaments de les ajudes i subvencions
1. Per al règim de lliuraments de transferències corrents per al pagament de les ajudes previstes en aquesta orde, llevat que la legislació de la Generalitat permeta un altre règim de lliuraments, s'aplicarà el règim general previst en l'article 47 bis del Text Refós de la Llei d'Hisenda Pública, pels percentatges màxims disposats en aquesta.
2. No obstant això, la Resolució per la qual es publiquen les quanties màximes de les ajudes regulades en la present Orde, especificarà el règim definitiu de lliurament, el qual serà inclòs en les resolucions de concessió d'ajudes.
3. Prèviament al primer pagament anticipat, haurà d'haver-se justificat, amb caràcter previ, la quantia concedida per la conselleria de Benestar Social durant l'exercici de 2007 si n'hi ha, o bé, cas de no haver-se justificat aquesta en la seua totalitat, haver efectuat el reintegrament de la quantitat que corresponguera o haver-se iniciat l'expedient de compensació de deute que procedisca. En tot cas, perquè s'actue d'aquesta manera caldrà que, d'una banda, l'esmentada circumstància haja sigut constatada i declarada per l'administració, mitjançant una resolució expressa motivada, que ja siga ferm, dictada en un procediment amb audiència i notificació a l'entitat interessada i, d'altra banda, que els fons a reintegrar hagen sigut efectivament lliurats per la Generalitat.
Article 23. Garanties
1. Excepte en els supòsits exceptuats en l'article 47 bis del Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, del Consell de la Generalitat, o en altres normes d'aplicació, per a la realització de bestretes de pagament serà necessari que el beneficiari de la Subvenció present prèviament garanties.
A aquests efectes, s'entendrà per bestretes de pagament les quantitats que siguen lliurades a favor del beneficiari amb anterioritat que aquest justifique la despesa corresponent.
2. En el cas que calga la presentació de garanties, el beneficiari de la subvenció estarà obligat a presentar-les mitjançant l'aportació d'un aval bancari solidari amb renúncia expressa al benefici d'excussió, o pòlissa d'assegurament subscrita amb qualsevol entitat oficialment reconeguda, per l'import de la quantitat anticipada. En el cas de bestretes, l'aval es formalitzarà amb antelació a la primera bestreta i per l'import que corresponga, i no caldrà cap garantia ulterior. La presentació de les garanties descrites serà condició indispensable per a poder efectuar el pagament anticipat.
Per a la constitució i tramitació de garanties, caldrà ajustar-se al que disposa el Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, el Reial Decret 1098/2001, de 12 d'octubre, pel qual s'aprova el règim general de la Llei de Contractes de les Administracions Públiques, i l'Orde de 14 de febrer de 1986, de la conselleria d'Economia i Hisenda, per la qual es regula el procediment de constitució i devolució de fiances.
Siga quina siga la forma elegida per a formalitzar la garantia, aquesta haurà de depositar-se als Serveis territorials de la conselleria d'Economia, Hisenda i Ocupació de la província corresponent, els quals faran entrega al beneficiari de la carta de pagament acreditativa del depòsit, que haurà de ser presentada per aquest a la Direcció Territorial de la conselleria de Justícia i Administracions Públiques on es realitze el programa, o a la Direcció General de Justícia i Menor, en el cas de programes l'àmbit d'actuació del qual siga major d'una província, com a requisit previ i inexcusable per al pagament.
3. L'import de les garanties serà un 100% de la quantia total anticipada.
Article 24. Sistema de justificació de les ajudes i subvencions
1. La justificació de la despesa de les ajudes que es concedisquen a l'empara de la present Orde, haurà de referir-se, com a mínim, al cost total estimat que es determinarà en la resolució de concessió.
L'esmentada justificació es correspondrà sempre amb el contingut del programa subvencionat, i no seran admissibles despeses d'actuacions que no estiguen específicament previstos en la descripció d'aquell. La justificació per un import menor al dit cost farà que es minore proporcionalment l'ajuda concedida.
La forma de justificació serà la següent:
a) En el cas d'ajudes concedides a entitats locals i entitats de dret públic dependents d'aquestes, l'esmentada justificació es realitzarà mitjançant la presentació davant de la Direcció Territorial corresponent d'un certificat d'obligació contreta o reconeguda, o de pagament ordenat, segons model annex II, inclòs en aquesta orde.
Haurà d'acreditar-se també el període treballat, número i tipologia del personal que ha executat el programa, mitjançant els contractes de treball o certificat emés per l'entitat local. En el supòsit de personal compartit, hauran d'indicar en quin altre programa o servei treballa, i per quant d'import i percentatge es justifica en altres subvencions concedides.
Els membres de les agrupacions de municipis estaran obligats a complir els requisits de justificació respecte de les activitats realitzades. Aquesta documentació formarà part de la justificació que està obligat a rendir el municipi que actua com a representant o apoderat de l'agrupació.
b) En el cas d'ajudes concedides a entitats privades i cooperatives, la justificació de la despesa consistirà en la presentació davant de la direcció territorial corresponent, o davant de la Direcció General de Justícia i Menor, si és el cas, de la següent documentació acreditativa de la despesa efectuada:
b.1. Relació i documents acreditatius de la despesa corresponent a la nòmina dels treballadors i pagament a la Seguretat Social, així com qualsevol altre que en aquesta orde estiguera contemplat dins del concepte de personal.
b.2. Documents i factures de la quantia de la despesa efectuada en sosteniment, i s'haurà d'adjuntar, a més, relació d'aquestes, segons model annex III, arreplegat en aquesta orde.
En el supòsit d'indemnització per quilometratge, l'import màxim a facturar per quilòmetre serà el mateix que està estipulat per al personal de l'administració de la Generalitat, en el Decret 24/1997, d'11 de febrer, d'Indemnitzacions per Raó de Servei i Gratificacions per Serveis Extraordinaris, o per aquell que el substituïsca.
b.3. Les despeses corresponents al personal voluntari es justificaran mitjançant els rebuts acreditatius de la despesa efectuada, en què es faran constar el nom i cognoms del voluntari, DNI o NIF, la seua firma, nom del programa en què s'ha realitzat l'activitat, i entitat privada o cooperativa que ha pagat el dit rebut.
b.4. La despesa efectuada amb motiu de la prestació continuada de serveis per un professional es justificarà mitjançant la factura emesa pel mateix. L'esmentada factura haurà d'incloure la seua titulació i el concepte pel qual s'emet.
2. Totes les factures acreditatives de la despesa realitzada hauran de reunir els requisits arreplegats en el Reial Decret 1496/2003, de 28 de novembre, pel qual s'aprova el Reglament pel qual es regulen les obligacions de facturació, i es modifica el reglament de l'impost sobre el valor afegit (BOE núm. 286, de 29 de novembre de 2003).
3. Quan la resolució de concessió diferencie els conceptes de personal i sosteniment, en les justificacions parcials presentades respecte a l'ajuda concedida es podran unir, acumulant-se, les quanties corresponents a personal i sosteniment, i serà suficient que en el seu conjunt complisquen el percentatge requerit per a efectuar el pagament que procedisca, i s'ajustarà en l'última justificació que es presente el percentatge i import procedent respecte a la quantia concedida per conceptes i a justificar total, segons el que disposa la resolució de concessió.
4. En el cas que la resolució de concessió unifique els conceptes de personal i sosteniment, es podrà justificar la quantia concedida en qualsevol dels conceptes fins a l'import total màxim a justificar.
5. La Direcció General de Justícia i Menor i la Direcció Territorial de la conselleria de Justícia i Administracions Públiques corresponent, podran requerir dels beneficiaris de la subvenció quants documents, factures, manaments de pagament, etc. calguen per a justificar la quantia de la despesa efectuada de l'ajuda concedida.
6. Els terminis i el sistema de justificació estaran en funció de la forma de pagament que s'establisca. No obstant això, la subvenció concedida que incloga el període comprés entre l'1 de gener i el 30 de setembre haurà d'haver-se justificat, com a màxim a 31 d'octubre de 2008, i no es podran presentar justificacions de despesa efectuada en l'exercici de l'any 2008 després del 31 de gener de l'any 2009.
7. Excepcionalment, la Direcció General de Justícia i Menor podrà admetre la documentació presentada fora del termini establit en la present Convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
8. L'entitat haurà de conservar els documents justificatius de l'aplicació dels fons rebuts, inclosos els documents electrònics, en tant puguen ser objecte de les actuacions de comprovació i control.
Article 25. Denegació, desistiment sense efectes i minoració de les ajudes econòmiques
1. Podran dictar-se resolucions de denegació d'aquestes ajudes:
a) Per incompliment de qualsevol dels requisits establits en aquesta orde.
b) Per incompliment de qualsevol de les obligacions establides en l'article 21 d'aquesta orde, prèviament a la resolució d'aquestes.
c) Per falta d'adequació dels fins d'actuació de l'entitat sol·licitant a l'àmbit de la subvenció sol·licitada.
d) Per no disposar l'entitat de l'estructura i capacitat suficients per a garantir el compliment dels objectius o no acreditar l'experiència operativa necessària per a això.
e) Per no haver desenrotllat de mode adequat el mateix programa o haver justificat insuficientment les ajudes econòmiques rebudes en l'exercici de 2007 per la conselleria de Benestar Social.
f) Per tractar-se d'un programa que no responga específicament a les característiques expressades en aquesta orde.
g) Per tractar-se d'un programa que, per la seua naturalesa, siga propi d'altres organismes, sense perjuí de la necessària col·laboració per al cas de matèries concurrents.
h) Per tractar-se d'un programa per al qual ja existisca una altra orde d'ajudes específica o ja siga subvencionat, en tot o en part i per al mateix objecte, per la conselleria de Justícia i Administracions Públiques.
i) Per tractar-se d'un programa la realització del qual ja estiga prou atesa per altres entitats a nivell local, provincial o comunitari.
j) Per haver-se atés altres sol·licituds amb major orde de prioritat, atenent els criteris establits en aquesta orde d'ajudes, i haver-se esgotat els crèdits disponibles per a resoldre.
2. Podran dictar-se resolucions de desistiment sense efectes o minoració, de les ajudes concedides i, si és el cas, reintegrament de les quantitats indegudament percebudes, en els supòsits següents:
a) Quan es done qualsevol de les circumstàncies previstes en l'article 37 de la Llei 38/2003, de 17 de novembre, General de Subvencions.
b) Segons el que disposa l'article 19.4 de la Llei 38/2003, de 17 de novembre, General de Subvencions, quan s'alteren les condicions tingudes en compte per a la concessió de la subvenció, i s'obtinguen de manera concurrent subvencions i ajudes atorgades per altres administracions públiques o altres ens públics o privats. En el cas que la quantitat total percebuda per l'entitat siga superior al cost de l'activitat subvencionada, podrà sol·licitar-se el reintegrament de la quantia abonada que supere el dit cost.
c) Per incompliment de qualsevol de les obligacions establides en l'article 21 d'aquesta orde.
d) Si durant l'interval temporal subvencionat hi ha períodes sense que el personal que consta en la resolució de concessió estiga contractat per a desenrotllar el programa o servei, o no l'atenga per qualsevol altra circumstància, tal com baixa per malaltia sense substituir o un altre motiu, l'ajuda es minorarà proporcionalment. Queda exceptuat d'aquest fet el període de vacances reglamentàries, sempre que el personal es mantinga en situació de contractació, encara que no siga substituït.
e) Podrà dictar-se una resolució de minoració o desistiment sense efecte de l'ajuda a una entitat, quan la falta d'ompliment de les memòries i documents que sol·licite el Ministeri de Treball i Assumptes Socials done lloc a la impossibilitat de tramitar o justificar el conveni corresponent entre la Generalitat i l'esmentat Ministeri. L'esmentada resolució podrà efectuar-se encara que s'haja justificat la despesa objecte de l'ajuda i efectuat el programa subvencionat.
3. Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'aquestes ajudes caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. Per al desistiment sense efectes o minoració de les ajudes econòmiques serà garantit, en tot cas, per la Direcció Territorial de la conselleria de Justícia i Administracions Públiques, el dret de l'interessat al tràmit d'audiència.
6. El termini per a resoldre i notificar serà de sis mesos comptats a partir que s'inicie l'expedient.
DISPOSICIONS ADDICIONALS
Primera
Les ajudes a què es referix la present Orde seran finançades a càrrec de la línia de subvenció denominada mesures judicials de menors al medi obert, codi línia T2194000, del Programa 141.30 de Justícia Juvenil i Prevenció de la Violència gestionat per la Direcció General de Justícia i Menor, per un import global màxim de 2.071.690 euros.
Segona
La conselleria de Justícia i Administracions Públiques no assumirà obligacions que es deriven de la relació laboral del personal dels programes subvencionats, sinó que seran els seus titulars els que respondran amb caràcter exclusiu.
Tercera
La concessió d'una subvenció a l'empara d'aquesta orde no comportarà cap obligació per part d'aquesta conselleria per a pròxims exercicis.
Quarta
A aquesta orde s'acompanyen els següents annexos:
Annex I: model de sol·licitud d'ajuda de programes i serveis d'atenció a menors i jóvens amb mesures judicials al medi obert.
Annex II: model certificat de justificació d'obligació contreta, o reconeguda, o de pagament ordenat d'entitats locals.
Annex III: model de justificació d'entitats privades.
DISPOSICIONS FINALS
Primera
S'autoritzen la Secretaria Autonòmica de Justícia de la conselleria de Justícia i Administracions Públiques i la Direcció General de Justícia i Menor a elaborar les instruccions de desenrotllament d'aquesta orde.
Segona
La present Orde entrarà en vigor l'endemà de la seua publicació en el Diari Oficial de la Comunitat Valenciana.
Tercera
Contra les bases de la present Convocatòria, es podrà interposar de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament recurs de reposició davant del mateix òrgan que l'ha dictat, en el termini d'un mes a comptar de l'endemà de la seua publicació, o el requeriment previst en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa; o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
València, 14 de febrer de 2008
El conseller de Justícia i Administracions Públiques,
FERNANDO DE ROSA TORNER